Göppel Bus

Göppel Bus係德國一間執咗笠嘅巴士車身廠。佢主力做城市巴士，細至中型巴士，大至雙掛接巴士都有，重包括有得裝拆載客用拖卡嘅「巴士列車」。

1923年Markus Göppel喺奧格斯堡創立咗車身廠，間廠後來就發展成Markus Göppel GmbH & Co. KG公司。早喺1925年間廠開始出巴士車身，佢曾經幫猛獅巴士底盤出咗幾廿年車身。

2003年Göppel收購咗原Neoplan喺諾比茨Ehrenhain間廠嘅51%擁有權，Neoplan Göppel GmbH就喺嗰度成立，Göppel巴士生產亦開始集中喺呢度；2006年Göppel收購埋間廠剩返嘅擁有權，Neoplan Göppel GmbH亦改叫Göppel Bus GmbH。

2013年Göppel Bus破產，之後俾俄羅斯嘅Kirov Plant買入。Göppel Bus喺2014年再次破產，但呢次就揾唔到買家接手。

Göppel Bus官方網頁

德國公司
巴士生產商